CELEX: 32021R2064
Language: hr
Date: 2021-08-25 00:00:00
Title: Delegirana uredba Komisije (EU) 2021/2064 оd 25. kolovoza 2021. o dopuni Uredbe (EU) br. 1380/2013 Europskog parlamenta i Vijeća u pogledu utvrđivanja de minimis izuzeća od obveze iskrcavanja za ribolov određenih pridnenih vrsta u Jadranskome moru i jugoistočnom Sredozemnome moru

26.11.2021   
               
               
                  HR
               
               
                  Službeni list Europske unije
               
               
                  L 421/9
               
            
         DELEGIRANA UREDBA KOMISIJE (EU) 2021/2064
         оd 25. kolovoza 2021.
         o dopuni Uredbe (EU) br. 1380/2013 Europskog parlamenta i Vijeća u pogledu utvrđivanja de minimis izuzeća od obveze iskrcavanja za ribolov određenih pridnenih vrsta u Jadranskome moru i jugoistočnom Sredozemnome moru
         EUROPSKA KOMISIJA,
         uzimajući u obzir Ugovor o funkcioniranju Europske unije,
         uzimajući u obzir Uredbu (EU) br. 1380/2013 Europskog parlamenta i Vijeća od 11. prosinca 2013. o zajedničkoj ribarstvenoj politici, izmjeni uredaba Vijeća (EZ) br. 1954/2003 i (EZ) br. 1224/2009 i stavljanju izvan snage uredaba (EZ) br. 2371/2002 i (EZ) br. 639/2004 i Odluke Vijeća 2004/585/EZ (1), a posebno njezin članak 15. stavak 7.,
         budući da:
         
                     (1)
                  
                  
                     Delegiranom uredbom Komisije (EU) 2017/86 (2) uspostavlja se plan za odbačeni ulov za ribolov određenih pridnenih vrsta u Sredozemnome moru koji se primjenjuje od 1. siječnja 2017. do 31. prosinca 2019., nakon triju zajedničkih preporuka koje su Komisiji 2016. dostavile određene države članice koje imaju izravan upravljački interes u ribarstvu u Sredozemnome moru (Grčka, Španjolska, Francuska, Hrvatska, Italija, Cipar, Malta i Slovenija). Te tri zajedničke preporuke odnosile su se redom na zapadno Sredozemno more, Jadransko more i jugoistočno Sredozemno more.
                  
               
                     (2)
                  
                  
                     Kako bi se izbjegli nerazmjerni troškovi rukovanja neželjenim ulovima, Delegiranom uredbom (EU) 2017/86 uspostavljeno je de minimis izuzeće koje se primjenjuje na pridnene vrste. Ta uredba prestaje važiti 31. prosinca 2021.
                  
               
                     (3)
                  
                  
                     Hrvatska, Italija i Slovenija („skupina na visokoj razini Adriatica”) te Grčka, Italija, Cipar i Malta („skupina na visokoj razini Sudestmed”) imaju izravan upravljački interes u ribarstvu u Jadranskome moru odnosno jugoistočnom Sredozemnome moru. Skupina na visokoj razini Adriatica i skupina na visokoj razini Sudestmed podnijele su 7. i 14. svibnja 2021. znanstvene dokaze kako bi zatražile produljenje de minimis izuzeća utvrđenog Delegiranom uredbom (EU) 2017/86.
                  
               
                     (4)
                  
                  
                     
                        De minimis izuzeća za male pelagijske vrste u ciljanom ribolovu tih vrsta utvrđene su u Delegiranoj uredbi Komisije (EU) 2018/161 (3). Suprotno tomu, de minimis izuzeća za usputni ulov malih pelagijskih vrsta u ribolovu pridnenih vrsta trebala bi se uvrstiti u ovu Uredbu u skladu sa zahtjevima iz znanstvenih dokaza koje su podnijele skupine na visokoj razini.
                  
               
                     (5)
                  
                  
                     Znanstveni, tehnički i gospodarski odbor za ribarstvo (STECF) proveo je ocjenjivanje tih znanstvenih dokaza od 17. do 21. svibnja 2021. (4). Skupine na visokoj razini Adriatica i skupina na visokoj razini Sudestmed podnijele su 13. i 21. srpnja 2021. ažurirane znanstvene dokaze koji su bili u skladu sa znanstvenim savjetima STECF-a.
                  
               
                     (6)
                  
                  
                     Komisija napominje da se u Jadranskome moru i jugoistočnom Sredozemnome moru vrste love istodobno u znatno različitim količinama, zbog čega je teško primijeniti pristup temeljen na zasebnim stokovima. Nadalje, te se vrste love malim ribarskim plovilima i iskrcavaju na mnogo različitih točaka iskrcaja uzduž obale, a to dovodi do nerazmjernih troškova rukovanja neželjenim ulovima.
                  
               
                     (7)
                  
                  
                     STECF je primijetio i da je kombiniranim de minimis pristupom iz podnesenih znanstvenih dokaza obuhvaćena opsežna skupina vrsta sa širokim rasponom stopa odbacivanja, ali je smatrao da je takav širok obuhvat valjan pristup s obzirom na složenost ribolova u Jadranskome moru i jugoistočnom Sredozemnome moru. Naposljetku, STECF je smatrao da bi pojedinačna de minimis izuzeća koja se odnose na samo jednu vrstu dovela do brojnih zasebnih izuzeća koja bi bilo jednako teško nadzirati.
                  
               
                     (8)
                  
                  
                     Skupina na visokoj razini Adriatica podnijela je ažurirane znanstvene dokaze o nerazmjernim troškovima rukovanja neželjenim ulovima. Iako je STECF uzeo u obzir dostavljene procjene povećanja troškova, naglasio je da je teško procijeniti na kojoj razini troškovi postaju nerazmjerni. STECF je napomenuo da bi se dostavljene informacije o nerazmjernim troškovima mogle dopuniti te da bi trebalo provesti ocjenu učinaka izuzeća. STECF je nadalje napomenuo da bi trebalo dati prednost smanjenju neželjenih ulova uporabom selektivnih alata ili stvaranjem zaštićenih morskih područja. Komisija pozdravlja obveze koje je preuzela skupina na visokoj razini Adriatica u pogledu daljnjeg rada na selektivnosti i prostornim ograničenjima ribolova kao prioritetu za postizanje smanjenja neželjenih ulova. Komisija smatra da bi izuzeće trebalo produljiti prema predloženim postocima.
                  
               
                     (9)
                  
                  
                     U ažuriranim znanstvenim dokazima za Jadransko more predlaže se produljenje de minimis izuzeća za inćuna (Engraulis encrasicolus, srdelu (Sardina pilchardus), skušu (Scomber spp.) i šaruna (Trachurus spp.) za 2022. do najviše 5 % ukupnih godišnjih usputnih ulova tih vrsta ostvarenih plovilima koja se koriste pridnenim povlačnim mrežama (koćama) (OTB, OTT, PTB, TBN, TBS, TB, OTT). STECF je smatrao da je stopa odbacivanja vrlo velika za tu vrstu ribolova, ali da su projekti selektivnosti još u tijeku. Komisija smatra da bi izuzeće trebalo produljiti za godinu dana prema predloženim postocima. Skupina na visokoj razini Adriatica trebala bi do 1. svibnja 2022. dostaviti dodatne podatke na temelju studija koje su u tijeku i ocjenu učinka izuzeća.
                  
               
                     (10)
                  
                  
                     Skupina na visokoj razini Sudestmed podnijela je ažurirane znanstvene dokaze o nerazmjernim troškovima rukovanja neželjenim ulovima. Iako je STECF uzeo u obzir dostavljene procjene povećanja troškova, naglasio je da je teško procijeniti na kojoj razini troškovi postaju nerazmjerni. STECF je napomenuo da bi se dostavljene informacije o nerazmjernim troškovima mogle dopuniti te da bi trebalo provesti ocjenu učinaka izuzeća. STECF je nadalje napomenuo da bi trebalo dati prednost smanjenju razine neželjenih ulova uporabom selektivnih alata ili stvaranjem zaštićenih morskih područja. Komisija pozdravlja obveze koje je preuzela skupina na visokoj razini Sudestmed u pogledu daljnjeg rada na selektivnosti i prostornim ograničenjima ribolova kao prioritetu za postizanje smanjenja neželjenih ulova. Komisija smatra da bi izuzeće trebalo produljiti prema predloženim postocima.
                  
               
                     (11)
                  
                  
                     S obzirom na velik broj različitih vrsta ulovljenih istodobno u okviru operacija pridnenog ribolova udičarskim ribolovnim alatom, jednostrukim mrežama stajaćicama i trostrukim mrežama stajaćicama u jugoistočnom Sredozemnome moru, skupina na visokoj razini Sudestmed predložila je drukčije de minimis izuzeće za neke vrste kada se češće ulove uz primjenu nižeg de minimis praga nego kada se ulove rjeđe. S obzirom na to da to odražava stvarno stanje mješovitog ribolova u jugoistočnom Sredozemnome moru, Komisija smatra da bi izuzeće trebalo odobriti prema predloženim postocima.
                  
               
                     (12)
                  
                  
                     U ažuriranim znanstvenim dokazima za jugoistočno Sredozemno more predlaže se produljenje de minimis izuzeća za inćuna (Engraulis encrasicolus, srdelu (Sardina pilchardus), skušu (Scomber spp.) i šaruna (Trachurus spp.) u 2022. do najviše 5 % ukupnih godišnjih usputnih ulova tih vrsta ostvarenih plovilima koja se koriste pridnenim povlačnim mrežama (koćama) (OTB, OTT, PTB, TBN, TBS, TB, OTT). STECF je smatrao da je stopa odbacivanja vrlo velika za tu vrstu ribolova, ali da su projekti selektivnosti u tijeku. Komisija smatra da bi izuzeće trebalo produljiti za godinu dana prema predloženim postocima. Skupina na visokoj razini Sudestmed trebala bi do 1. svibnja 2022. dostaviti dodatne podatke na temelju studija koje su u tijeku i ocjenu učinka izuzeća.
                  
               
                     (13)
                  
                  
                     Države članice u svojim su se ažuriranim znanstvenim dokazima ponovno obvezale da će povećati selektivnost ribolovnih alata u skladu s rezultatima postojećih istraživačkih programa kako bi se smanjili i ograničili neželjeni ulovi, a posebno ulovi ispod minimalnih referentnih veličina za očuvanje.
                  
               
                     (14)
                  
                  
                     Usto su se u svojim ažuriranim znanstvenim dokazima obvezale da će utvrditi dodatna područja zabrane ribolova kako bi se smanjila smrtnost juvenilnih jedinki.
                  
               
                     (15)
                  
                  
                     Zatražene mjere u skladu su s člankom 15. stavkom 4. točkom (c).
                  
               
                     (16)
                  
                  
                     Budući da mjere predviđene ovom Uredbom izravno utječu na planiranje ribolovne sezone plovila Unije i na povezane gospodarske aktivnosti, ova bi Uredba trebala stupiti na snagu neposredno nakon objave. Radi pravne sigurnosti ova bi se Uredba trebala primjenjivati od 1. siječnja 2022.,
                  
               DONIJELA JE OVU UREDBU:
         
            Članak 1.
            Provedba obveze iskrcavanja
            Obveza iskrcavanja predviđena člankom 15. stavkom 1. Uredbe (EU) br. 1380/2013 primjenjuje se na ribolov pridnenih vrsta u vodama Unije, u Jadranskome moru i jugoistočnom Sredozemnome moru u skladu s ovom Uredbom.
         
         
            Članak 2.
            Definicije
            Za potrebe ove Uredbe, primjenjuju se sljedeće definicije:
            
                        (a)
                     
                     
                        „geografska potpodručja GFCM-a” znači geografska potpodručja Opće komisije za ribarstvo Sredozemlja (GFCM) kako je definirano u Prilogu I. Uredbi (EU) br. 1343/2011 Europskog parlamenta i Vijeća (5);
                     
                  
                        (b)
                     
                     
                        „Jadransko more” znači geografska potpodručja GFCM-a 17 i 18;
                     
                  
                        (c)
                     
                     
                        „jugoistočno Sredozemno more” znači geografska potpodručja GFCM-a 14, 15, 16, 19, 20, 21, 22, 23, 24, 25, 26 i 27.
                     
                  
         
            Članak 3.
            
               De minimis
               izuzeće
            
            
               1.   Odstupajući od članka 15. stavka 1. Uredbe (EU) br. 1380/2013, u skladu s člankom 15. stavkom 4. točkom (c) te uredbe mogu se odbaciti sljedeće količine:
               
                           (a)
                        
                        
                           u Jadranskome moru:
                           
                                       i.
                                    
                                    
                                       za oslića (Merluccius merluccius) i trlje (Mullus spp.) za 2022. i 2023. do najviše 5 % ukupnih godišnjih ulova tih vrsta ostvarenih plovilima koja se koriste pridnenim povlačnim mrežama (koćama);
                                    
                                 
                                       ii.
                                    
                                    
                                       za oslića (Merluccius merluccius) i trlje (Mullus spp.) za 2022. i 2023. do najviše 1 % ukupnih godišnjih ulova tih vrsta ostvarenih plovilima koja se koriste jednostrukim i trostrukim mrežama stajaćicama (GNS, GN, GND, GNC, GTN, GTR, GEN);
                                    
                                 
                                       iii.
                                    
                                    
                                       za oslića (Merluccius merluccius) i trlje (Mullus spp.) za 2022. i 2023. do najviše 1 % ukupnih godišnjih ulova tih vrsta ostvarenih plovilima koja se koriste mrežama „rapido” (TBB);
                                    
                                 
                                       iv.
                                    
                                    
                                       za lista (Solea solea) za 2022. i 2023. do najviše 3 % ukupnih godišnjih ulova tih vrsta ostvarenih plovilima koja se koriste pridnenim povlačnim mrežama (koćama);
                                    
                                 
                                       v.
                                    
                                    
                                       za lubina (Dicentrarchus labrax), špara (Diplodus annularis), pica (Diplodus puntazzo), šarga (Diplodus sargus), fratra (Diplodus vulgaris), kirnje (Epinephelus spp.), ovčicu (Lithognathus mormyrus), batoglavca (Pagellus acarne), rumenca okana (Pagellus bogaraveo), arbuna (Pagellus erythrinus), pagra (Pagrus pagrus), kirnju glavulju (Polyprion americanus), komarču (Sparus aurata) i dubokomorsku kozicu (Parapenaeus longirostris) za 2022. i 2023. do najviše 5 % ukupnih godišnjih ulova tih vrsta ostvarenih plovilima koja se koriste pridnenim povlačnim mrežama (koćama);
                                    
                                 
                                       vi.
                                    
                                    
                                       za lubina (Dicentrarchus labrax), špara (Diplodus annularis), pica (Diplodus puntazzo), šarga (Diplodus sargus), fratra (Diplodus vulgaris), kirnje (Epinephelus spp.), ovčicu (Lithognathus mormyrus), batoglavca (Pagellus acarne), rumenca okana (Pagellus bogaraveo), arbuna (Pagellus erythrinus), pagra (Pagrus pagrus), kirnju glavulju (Polyprion americanus), lista (Solea solea) i komarču (Sparus aurata) za 2022. i 2023. do najviše 3 % ukupnih godišnjih ulova tih vrsta ostvarenih plovilima koja se koriste jednostrukim i trostrukim mrežama stajaćicama (GNS, GN, GND, GNC, GTN, GTR, GEN);
                                    
                                 
                                       vii.
                                    
                                    
                                       za lubina (Dicentrarchus labrax), špara (Diplodus annularis), pica (Diplodus puntazzo), šarga (Diplodus sargus), fratra (Diplodus vulgaris), kirnje (Epinephelus spp.), ovčicu (Lithognathus mormyrus), batoglavca (Pagellus acarne), arbuna (Pagellus erythrinus), pagra (Pagrus pagrus), kirnju glavulju (Polyprion americanus), lista (Solea solea) i komarču (Sparus aurata) za 2022. i 2023. do najviše 1 % ukupnih godišnjih ulova tih vrsta ostvarenih plovilima koja se koriste udičarskim ribolovnim alatom (LHP, LHM, LLS, LLD, LL, LTL, LX);
                                    
                                 
                                       viii.
                                    
                                    
                                       za inćuna (Engraulis encrasicolus, srdelu (Sardina pilchardus), skušu (Scomber spp.) i šaruna (Trachurus spp.) za 2022. do najviše 5 % ukupnih godišnjih ulova tih vrsta ostvarenih plovilima koja se koriste pridnenim povlačnim mrežama (koćama).
                                    
                                 
                     
                           (b)
                        
                        
                           u jugoistočnom Sredozemnome moru:
                           
                                       i.
                                    
                                    
                                       za oslića (Merluccius merluccius) i trlje (Mullus spp.) za 2022. i 2023. do najviše 5 % ukupnih godišnjih ulova tih vrsta ostvarenih plovilima koja se koriste pridnenim povlačnim mrežama (koćama);
                                    
                                 
                                       ii.
                                    
                                    
                                       za oslića (Merluccius merluccius) i trlje (Mullus spp.) za 2022. i 2023. do najviše 1 % ukupnih godišnjih ulova tih vrsta ostvarenih plovilima koja se koriste jednostrukim i trostrukim mrežama stajaćicama (GNS, GN, GND, GNC, GTN, GTR, GEN);
                                    
                                 
                                       iii.
                                    
                                    
                                       za dubokomorsku kozicu (Parapenaeus longirostris), za 2022. i 2023. do najviše 5 % ukupnih godišnjih ulova tih vrsta ostvarenih plovilima koja se koriste pridnenim povlačnim mrežama (koćama);
                                    
                                 
                                       iv.
                                    
                                    
                                       za lubina (Dicentrarchus labrax), špara (Diplodus annularis), pica (Diplodus puntazzo), šarga (Diplodus sargus), fratra (Diplodus vulgaris), kirnje (Epinephelus spp.), ovčicu (Lithognathus mormyrus), batoglavca (Pagellus acarne), rumenca okana (Pagellus bogaraveo), arbuna (Pagellus erythrinus), pagra (Pagrus pagrus), kirnju glavulju (Polyprion americanus), komarču (Sparus aurata), škampa (Nephrops norvegicus) i lista (Solea solea) za 2022. i 2023. do najviše 5 % ukupnih godišnjih ulova tih vrsta ostvarenih plovilima koja se koriste pridnenim povlačnim mrežama (koćama);
                                    
                                 
                                       v.
                                    
                                    
                                       za lubina (Dicentrarchus labrax), špara (Diplodus annularis), pica (Diplodus puntazzo), šarga (Diplodus sargus), fratra (Diplodus vulgaris), kirnje (Epinephelus spp.), ovčicu (Lithognathus mormyrus), batoglavca (Pagellus acarne), rumenca okana (Pagellus bogaraveo), arbuna (Pagellus erythrinus), pagra (Pagrus pagrus), kirnju glavulju (Polyprion americanus), komarču (Sparus aurata), lista (Solea solea), hlapa (Homarus gammarus) i jastoge (Palinuridae) za 2022. i 2023. do najviše 3 % ukupnih godišnjih ulova tih vrsta ostvarenih plovilima koja se koriste jednostrukim i trostrukim mrežama stajaćicama (GNS, GN, GND, GNC, GTN, GTR, GEN). Ako iskrcaji tih vrsta iznose manje od 25 % ukupnih iskrcaja u tom ribolovu, količine koje treba odbaciti mogu iznositi do najviše 5 % ukupnih godišnjih ulova tih vrsta za 2022. i 2023.;
                                    
                                 
                                       vi.
                                    
                                    
                                       za lubina (Dicentrarchus labrax), špara (Diplodus annularis), pica (Diplodus puntazzo), šarga (Diplodus sargus), fratra (Diplodus vulgaris), kirnje (Epinephelus spp.), ovčicu (Lithognathus mormyrus), rumenca okana (Pagellus bogaraveo), batoglavca (Pagellus acarne), arbuna (Pagellus erythrinus), pagra (Pagrus pagrus), kirnju glavulju (Polyprion americanus), oslića (Merluccius merluccius) i komarču (Sparus aurata) do najviše 1 % ukupnih godišnjih ulova tih vrsta ostvarenih plovilima koja se koriste udičarskim ribolovnim alatom (LHP, LHM, LLS, LLD, LL, LTL, LX). Ako iskrcaji tih vrsta iznose manje od 25 % ukupnih iskrcaja u tom ribolovu, količine koje treba odbaciti mogu iznositi do najviše 3 % ukupnih godišnjih ulova tih vrsta;
                                    
                                 
                                       vii.
                                    
                                    
                                       za inćuna (Engraulis encrasicolus, srdelu (Sardina pilchardus), skušu (Scomber spp.) i šaruna (Trachurus spp.) za 2022. do najviše 5 % ukupnih godišnjih ulova tih vrsta ostvarenih plovilima koja se koriste pridnenim povlačnim mrežama (koćama).
                                    
                                 
                     
            
               2.   Do 1. svibnja 2022. države članice koje imaju izravan upravljački interes u ribarstvu u Jadranskome moru i jugoistočnom Sredozemnome moru Komisiji dostavljaju dodatne podatke na temelju studija koje su u tijeku i ocjenu učinka izuzeća te sve druge relevantne znanstvene informacije u prilog izuzeću iz stavka 1. točke (a) podtočke viii. i točke (b) podtočke vii. STECF ocjenjuje te podatke i informacije najkasnije do 31. srpnja 2022.
            
         
         
            Članak 4.
            Stupanje na snagu i primjena
            Ova Uredba stupa na snagu sljedećeg dana od dana objave u Službenom listu Europske unije.
            Primjenjuje se od 1. siječnja 2022. do 31. prosinca 2023.
         
         
            Ova je Uredba u cijelosti obvezujuća i izravno se primjenjuje u svim državama članicama.
            Sastavljeno u Bruxellesu 25. kolovoza 2021.
            
               
                  Za Komisiju
               
               
                  Predsjednica
               
               Ursula VON DER LEYEN
            
         
         
            (1)  SL L 354, 28.12.2013., str. 22.
         
         
            (2)  Delegirana uredba Komisije (EU) 2017/86 оd 20. listopada 2016. o uspostavi plana za odbačeni ulov za ribolov određenih pridnenih vrsta u Sredozemnome moru (SL L 14, 18.1.2017., str. 4.).
         
            (3)  Delegirana uredba Komisije (EU) 2018/161 оd 23. listopada 2017. o utvrđivanju izuzeća de minimis od obveze iskrcavanja za ribolov određenih malih pelagijskih vrsta u Sredozemnome moru (SL L 30, 2.2.2018., str. 1.).
         
            (4)  Izvješća Znanstvenog, tehničkog i gospodarskog odbora za ribarstvo (STECF) – Ocjena zajedničkih preporuka u vezi s obvezom iskrcavanja (STECF-21-05) za 2021. Ured za publikacije Europske unije, Luxembourg.
         Dostupno na: https://stecf.jrc.ec.europa.eu/documents/43805/2537709/STECF+PLEN+19-02.pdf.
         
            (5)  Uredba (EU) br. 1343/2011 Europskog parlamenta i Vijeća od 13. prosinca 2011. o određenim odredbama za ribolov u području Sporazuma o GFCM-u (Opća komisija za ribarstvo Sredozemlja) i o izmjeni Uredbe Vijeća (EZ) br. 1967/2006 o mjerama upravljanja za održivo iskorištavanje ribolovnih resursa u Sredozemnom moru (SL L 347, 30.12.2011., str. 44.).